
67o ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ // 5 – 15/11/2026

Το τμήμα NextGen του 67ου ΦΚΘ

Το 67ο Φεστιβάλ Κινηματογράφου Θεσσαλονίκης αφουγκράζεται τις φωνές των νέων μέσα από το τμήμα NextGen. Εννιά ταινίες μεγάλου μήκους και εφτά μικρού από όλο τον κόσμο προβάλλονται για περιορισμένο αριθμό θεάσεων, στο πρόγραμμα εκπαιδευτικών προβολών του Φεστιβάλ (δια ζώσης και online), δίνοντας τη δυνατότητα σε μαθητές και εκπαιδευτικούς όλης της χώρας να απολαύσουν πρωτότυπες και συγκινητικές κινηματογραφικές στιγμές, να γνωρίσουν τους σκηνοθέτες και να συζητήσουν μαζί τους.

Στο πλαίσιο του τμήματος, το Φεστιβάλ παρουσιάζει πρωινές εκπαιδευτικές προβολές για σχολεία στην αίθουσα Σταύρος Τορνές (Αποθήκη 1, Λιμάνι), αλλά και στη Σταυρούπολη και στις Συκιές σε συνεργασία με τους Δήμους Παύλου Μελά και Νεάπολης-Συκεών αντίστοιχα. Παράλληλα, οι περισσότερες από τις ταινίες του προγράμματος θα προβληθούν στη διάρκεια της 67ης διοργάνωσης στο πλαίσιο των δράσεων Kids Love Cinema & Teens Love Cinema για γονείς και παιδιά. Για παιδιά και εφήβους κάτω των 18 ετών η είσοδος είναι δωρεάν με έκδοση μηδενικού εισιτηρίου.

Οι ταινίες του τμήματος Next Gen:

Bytes Away From Home   
Νικόλας Θεόφιλος Τσιρώνης
ΗΠΑ, 2026, 6΄ 
Ηλικία: 14+ 

Μια νεαρή γυναίκα περιπλανιέται ανάμεσα στον θόρυβο του ψηφιακού κόσμου και τη σιωπή της φύσης, παρασυρμένη σε μια σουρεαλιστική συνάντηση που την αναγκάζει να αναρωτηθεί τι είναι πραγματικό, τι είναι ψεύτικο και πού ανήκει ο αληθινός της εαυτός.

Hotel Oblique
Μέρλιν Φλούγκελ
Γερμανία, 2026, 8΄ 
Ηλικία: 12+ (διαθέσιμη online)

Ένα παπαγαλάκι βρίσκεται σε ένα πολυτελές ξενοδοχείο ευεξίας που υπόσχεται στα στρεσαρισμένα πουλιά γαλήνη και χαλάρωση. Όμως ανάμεσα στον νανουριστικό ήχο των συντριβανιών και τα καταπραϋντικά μασάζ, το μόνο που λαχταρά είναι να επιστρέψει στην ασφάλεια του κλουβιού του. Το Hotel Oblique πραγματεύεται την ένταση ανάμεσα στην αυτονομία και στο αίσθημα του ανήκειν, ανάμεσα στην εγκατάλειψη των γνώριμων δομών και στην αναζήτηση προσανατολισμού σε ένα άγνωστο περιβάλλον.

Tutti
Ρονγκ-Ζούο Ζουάνγκ
Ταϊβάν, 2026, 19΄ 
Ηλικία: 8+ (διαθέσιμη online)

Στο μεταίχμιο ανάμεσα στη πειθαρχία και το παιχνίδι, δύο νεαροί μουσικοί ανακαλύπτουν μια απρόσμενη σύνδεση. Όταν η Rong-Chen, μέλος του σχολικού συνόλου φλογέρας, δυσκολεύεται να συμβαδίσει με τους συμμαθητές της, θέτοντας σε κίνδυνο τη συμμετοχή της στη τελική παράσταση, στρέφεται στον Shao-Yu, έναν συμμαθητή της, ο οποίος έχει μια εξίσου δύσκολη σχέση με τη μουσική, διαμορφωμένη από απουσία και αβεβαιότητα. Αυτό που ξεκινά από μερικές απλές συμβουλές μετατρέπεται σταδιακά σε ένα κοινό τελετουργικό εξάσκησης, εμπιστοσύνης και συντροφικότητας. Μέσα από ένα χαμηλότονο εφηβικό πορτρέτο, η ταινία Tutti διερευνά την επιθυμία του «ανήκειν», την πίεση των συλλογικών προσδοκιών και τις διακριτικές μορφές αλληλεγγύης μεταξύ των ανθρώπων που αισθάνονται στο περιθώριο. Προσεγγίζοντας τους νεαρούς χαρακτήρες της με βαθιά ευαισθησία, η ταινία μεταμορφώνει μια φαινομενικά συνηθισμένη σχολική εμπειρία σε έναν τρυφερό στοχασμό για την φιλία, την ευαλωτότητα και τις μικρές πράξεις γενναιότητας που μας επιτρέπουν να βρούμε τη φωνή μας.

Αγόρι από σίδερο    
Kids Love Cinema - 15/11, 13:00, αίθουσα Τώνια Μαρκετάκη
Λούι Κλισί
Γαλλία-Βέλγιο, 2026, 90’
Ηλικία: 12+

Στην επαρχία της Γαλλίας, ο εντεκάχρονος Κριστόφ θέλει απλώς να κάνει τον αυστηρό, απόμακρο πατέρα του περήφανο, συνεισφέροντας με κάθε τρόπο στην οικογενειακή φάρμα ώσπου το ίδιο του το σώμα αρχίζει να τον προδίδει – να καταρρέει αναπάντεχα την ώρα του δείπνου, στο σχολείο, ακόμη και πάνω στο τρακτέρ. Η λύση του γιατρού είναι να φορέσει έναν άκαμπτο σιδερένιο κορσέ για δύο χρόνια ώστε να διατηρηθεί η σπονδυλική του στήλη ίσια. Αυτό που όμως δεν μπορεί να ισιώσει τόσο εύκολα είναι όλα αυτά που έχουν πάει στραβά στο σπίτι. Εξόριστος από τα χωράφια, βυθίζεται σε έναν νέο κόσμο: αυτόν της μουσικής, της φιλίας και της πρώτης του αυθεντικής αταξίας, κι έτσι ο Κριστόφ ανακαλύπτει σιγά σιγά μια εκδοχή του εαυτού του που κανένας κηδεμόνας (ορθοπεδικός ή μη) δεν μπορεί να συγκρατήσει. Αντλώντας έμπνευση από την δική του παιδική ηλικία και τον δικό του κορσέ, ο πρώην animator της Pixar, ο Λουί Κλισί, αφήνει πίσω το αψεγάδιαστο 3D για να πιάσει το μελάνι, να υιοθετήσει τις πιο ελεύθερες γραμμές και τις ακουαρέλες που μοιάζουν να ανασαίνουν με κάθε παραπάτημα ή πτώση. Ένα animation τόσο τρυφερό που σε κάνει να νιώθεις όλο το φάσμα των συναισθημάτων ενός αγοριού μέσα από τη στάση του σώματός του. Μια ανάμνηση ζωγραφισμένη στο χέρι, τόσο εύθραυστη και γλυκιά όσο το παιδί που έχει στο επίκεντρό της..

Α μπε μπα μπλομ  
Αντρέα Σελεσοβά
Τσεχία-Σλοβακία, 2026, 13’
Ηλικία: 8+ (διαθέσιμη online)

Στα σύννεφα, ψηλά πάνω από τη Γη, βρίσκεται μια μυθική παιδική χαρά όπου η νέα γενιά των θεών και τεράτων της ελληνικής μυθολογίας συγκεντρώνεται για να παίξει. Ανάμεσά τους και ο Υιός, ένα μικρό αγόρι με έναν λαμπερό ήλιο στο κεφάλι, κληρονομιά από τον πατέρα του, τον θεό Ήλιο. Όμως, ενώ το στέμμα του πατέρα του σχηματίζει τα πιο όμορφα μοτίβα, ο Υιός δυσκολεύεται να τιθασεύσει τη λάμψη του. Οι ακτίνες του ξεπετάγονται απρόβλεπτα προς κάθε κατεύθυνση, προκαλώντας μπελάδες και κάνοντας τα άλλα παιδιά να τον αποφεύγουν. Όσο κι αν λαχταρά να γίνει ένας από αυτούς, οι αναποδιές πληθαίνουν και η κατάσταση ξεφεύγει: τα άλλα παιδιά σκαρφίζονται μια σκληρή φάρσα, που έχει ως αποτέλεσμα ο Υιός να πέσει από τα σύννεφα και να σωριαστεί στη Γη. Σε αυτόν τον παράξενο, άγνωστο τόπο, ο Υιός θα συναντήσει κάποιον εντελώς απροσδόκητο.

Η ατρόμητη γάτα    
Kids Love Cinema - 15/11, 14:00, αίθουσα Ολύμπιον
Γκαμπριέλ Οσόριο
Χιλή, 2026, 92΄
Ηλικία: 8+

Η Κόνα, μια έφηβη αγριόγατα, ζει με τη μαμά και τη γιαγιά της στο δάσος. Στο ίδιο δάσος όπου ο Άνθρωπος, μοναδικός, μαυροντυμένος, εκδικητικός, χρησιμοποιεί εκπαιδευμένα και άγρια σκυλιά για να παγιδεύει ζώα και να τα εκμεταλλεύεται στο πλωτό τσίρκο που λειτουργεί για όσους έχουν να πληρώσουν το θέαμα. Στην παγίδα του πέφτει και η μαμά της Κόνα κι εκείνη ξεκινά για να τη βρει, με συμμάχους ένα τρίποδο κουτάβι και μια αρκούδα που το έχει σκάσει από το τσίρκο. Η πρώτη μεγάλου μήκους ταινία του βραβευμένου με Όσκαρ Χιλιανού Γκαμπριέλ Οσόριο μπορεί να ακούγεται σαν μια γνώριμη παιδική περιπέτεια, όμως ταυτόχρονα είναι μια παραβολή για τις αρπαγές, απαγωγές και δολοφονίες στη Χιλή και την υπόλοιπη Λατινική Αμερική. Ένα λυρικό animation, για παιδικό και ενήλικο κοινό, για την αγάπη, τη διεκδίκηση και τη συγχώρεση, απαλό και αιχμηρό σαν αγριόγατα. 

Η μικρή ντετέκτιβ του ξενοδοχείου  
Γιούλια φαν Μπράακ
Ολλανδία, 2025, 21΄ 
Ηλικία: 8+ (διαθέσιμη online)

Η εντεκάχρονη Μπίλι έχει κάνει μια ευχή για τις διακοπές της: να περάσει επιτέλους λίγο χρόνο με τη μαμά της, την Εστέλα, που είναι πάντα πνιγμένη στις δουλειές του ξενοδοχείου. Όμως όταν κάνει check-in ένας μυστηριώδης επισκέπτης –ένας μυστικός επιθεωρητής που κανείς δεν μπορεί να αναγνωρίσει– τα σχέδια της Μπίλι για τις διακοπές παίρνουν μια απροσδόκητη τροπή. Οπλισμένη με οξυδερκές βλέμμα, όσο υπομονή χωράει σ’ έναν μεγεθυντικό φακό, και μηδενική ανοχή στα μυστικά των μεγάλων, αποφασίζει να λύσει η ίδια το μυστήριο. Μήπως είναι ο σεφ; Ο γκρουμ; Η επισκέπτρια του δωματίου 12 που δεν βγάζει ποτέ τα γυαλιά ηλίου της; Ένα είναι σίγουρο: η λύση αυτού του μυστηρίου μπορεί να είναι ο μόνος τρόπος να λυθεί και το πραγματικό μυστήριο: πώς θα ξαναβρεί τη μαμά της! Μια ζεστή και αστεία μικρή περιπέτεια τυλιγμένη σε μια χρωματιστή και ελαφρώς μαγική φασαρία, επιμένει για το πόσο σημαντικό είναι να προσέχουμε τους ανθρώπους που έχουμε δίπλα μας. Φορέστε το καπέλο του ντετέκτιβ: η υπόθεση του χαμένου χρόνου με τη μαμά είναι ανοιχτή, και η Μπίλι αναλαμβάνει δράση.

Θα σε νοιάξει αν πεθάνω;    
Teens Love Cinema - 14/11, 14:00, αίθουσα Φρίντα Λιάππα
Ρόζντα Σεκέρσετζ
Σουηδία, 2026, 113΄
Ηλικία: 13+ (διαθέσιμη online)

Κάποιοι άνθρωποι μαθαίνουν να βοηθούν χωρίς να επιτρέπουν στον εαυτό τους να νοιαστεί υπερβολικά. Ο Nic είναι ένας από αυτούς: ένας εργαζόμενος στον τομέα της νεολαίας σε μια σουηδική πόλη όπου η ένοπλη βία είναι η υψηλότερη στην Ευρώπη και παιδιά σκοτώνουν παιδιά, εκπαιδευμένος να διατηρεί αυστηρά όρια ανάμεσα στον ίδιο και τα παιδιά που καλείται να βοηθήσει. Ώσπου γνωρίζει τον Elijah, έναν χαρισματικό και απείθαρχο έφηβο με πραγματικό ταλέντο στο μπάσκετ, που απειλεί να ανατρέψει κάθε κανόνα που ο Nic έχει θέσει γύρω από την καρδιά του. Αναγνωρίζοντας στο αγόρι μια εκδοχή των προβλημάτων που ο ίδιος είχε αντιμετωπίσει στο παρελθόν, ο Nic παραβιάζει κάθε πρωτόκολλο, παίρνοντας τον Elijah στο σπίτι του και, σύντομα, στη ζωή του. Αυτό που ξεκινά ως μια πράξη προστασίας εξελίσσεται σε κάτι πολύ πιο περίπλοκο: έναν δεσμό για τον οποίο κανείς από τους δύο δεν είναι πραγματικά προετοιμασμένος, έναν δεσμό που αναγκάζει τον Nic να έρθει αντιμέτωπος με το δικό του παρελθόν, την ίδια στιγμή που προσπαθεί να διαμορφώσει το μέλλον του Elijah. Βασισμένη στα μπεστ σέλερ απομνημονεύματα του Nicolas Lunabba —τα οποία η The Guardian χαρακτήρισε «μια ωμή, προσωπική ιστορία εμπιστοσύνης και προδοσίας»— η ταινία ξεδιπλώνεται με μια αμείλικτη καθαρότητα, αρνούμενη την εύκολη λύτρωση και επιλέγοντας κάτι πιο δύσκολο να κερδηθεί: ένα πορτρέτο του πραγματικού κόστους τού να είσαι πραγματικά παρών για έναν άλλον άνθρωπο.

Μαθαίνοντας να αναπνέεις κάτω από το νερό   
Kids Love Cinema - 14/11, 17:00, αίθουσα Σταύρος Τορνές
Ρεμπέκα Φόρτσουν
Ιρλανδία-Ηνωμένο Βασίλειο-Ολλανδία, 2026, 95΄
Ηλικία: 10+

«Μακάρι να μπορούσα να βγάλω τη μαύρη τρύπα από το μυαλό του», λέει ο οκτάχρονος Λίο, με την ειλικρίνεια που μόνο ένα παιδί φαίνεται να διαθέτει. Ο καλύτερός του φίλος είναι ένας τεράστιος μεταλλικός καρχαρίας, μισός γλυπτό και μισός πλάσμα του μύθου, τον οποίο ο βαθιά θλιμμένος πατέρας του, ο Πίτερ, έχτισε κυριολεκτικά μέσα στην οροφή του σπιτιού τους κάποια νύχτα αϋπνίας. Πέντε χρόνια μετά τον θάνατο της συζύγου του, ο Πίτερ ταλανίζεται ανάμεσα σε εκρήξεις μανιώδους καλλιτεχνικής δημιουργίας και σιωπές που ούτε ο ίδιος ούτε ο Λίο μπορούν να σπάσουν: ο Λίο εκμυστηρεύεται στον καρχαρία όλες τις ερωτήσεις του, αφού εκείνος ποτέ δεν καταρρέει και ποτέ δεν τον διακόπτει. Τότε εμφανίζεται η Άνια, μια ζωηρή Βουλγάρα οικονόμος που δεν πολυανέχεται τη θλίψη. Αναστατώνει την εύθραυστη ησυχία του σπιτιού, φέρνοντας ξανά κοντά πατέρα και γιο, αλλά και τον κόσμο έξω από το μυαλό τους. Γραμμένη με τρόπο που αναδεικνύει την προσωπική εμπειρία της νευροδιαφορετικότητας, η Ρεμπέκα Φόρτσουν μάς χαρίζει μια ταινία που εμπιστεύεται περισσότερο την οπτική ενός παιδιού από την ανάγκη κάθε ενήλικα να εξηγήσει τα πάντα.

Μετράω    
Teens Love Cinema - 13/11, 20:00, αίθουσα Σταύρος Τορνές & 14/11, 16:00, αίθουσα Τώνια Μαρκετάκη
Αλίνα Σερμπάν
Ρουμανία-Γερμανία-Βέλγιο, 2026, 100’ 
Ηλικία: 15+

Τα δεκαοκτώ υποτίθεται πως είναι μια αρχή· για τη Ρεμπέκα έρχονται με μια ειδοποίηση έξωσης. Μετά από επτά χρόνια σε ένα ρουμανικό παιδικό ίδρυμα, όπου την άφησε η φυλάκιση του πατέρα της, είναι η χαρούμενη καρδιά του, μια ταλαντούχα τραγουδίστρια και χορεύτρια που έχει βρει κάτι σαν οικογένεια. Οι κανόνες όμως είναι σαφείς: στα δεκαοκτώ, όλοι φεύγουν. Το σχέδιό της είναι απλό: να περιμένει τον πατέρα της να γυρίσει σπίτι. Η αποφυλάκισή του όμως συνεχώς μετατίθεται, και ο μόνος άλλος τρόπος να μείνει είναι μια θέση στο πανεπιστήμιο, πιο δύσκολη απ’ όσο φανταζόταν. Οι προκαταλήψεις την ακολουθούν ως κορίτσι Ρομά, όμως η ταινία αποφεύγει τα στερεότυπα και τα κηρύγματα. Η Αλίνα Σερμπάν, ηθοποιός που στρέφεται στη σκηνοθεσία, αντλεί από τη δική της ζωή, και το Μετράω έρχεται με μουσικά ιντερλούδια, αστεία και ένα ζεστό σύνολο ερμηνευτών, πολλοί από τους οποίους είναι πραγματικά παιδιά από αντίστοιχα ιδρύματα. Ανάλαφρο, γενναιόδωρο και ήσυχα σθεναρό, είναι ένα ντεμπούτο για το πώς κρατάς τις ρίζες σου ενώ ανακαλύπτεις ποιος είσαι.

Μια οικογένεια   
Teens Love Cinema - 08/11, 17:00, αίθουσα Σταύρος Τορνές 
Μέες Πέινενμπουρχ
Ολλανδία-Βέλγιο, 2026, 89΄ 
Ηλικία: 16+

Περνούν το ίδιο καλοκαίρι, ζουν στην ίδια διαλυμένη οικογένεια, βιώνουν τη θλίψη με δύο εντελώς διαφορετικούς τρόπους. Η δεκαεξάχρονη Νίνα πέφτει με τα μούτρα στον χορό, προσκολλάται στις φίλες της, μένει κοντά σε οτιδήποτε δεν θυμίζει την οικογενειακή εστία, αναζητώντας απεγνωσμένα διαφυγή από ό,τι καταρρέει γύρω της. Ο Έλι, ο μικρότερος, εσωστρεφής αδερφός της, το ρίχνει στο κολύμπι – κι όμως πελαγοδρομεί, διατηρώντας μια ελπίδα που η αδερφή του έχει ήδη αποχαιρετήσει και δεν είναι άλλη από το να ξαναγίνουν τα πράγματα όπως ήταν. Η ταινία αφηγείται την ιστορία τους δύο φορές, πρώτα μέσα από τα μάτια της Νίνα κι έπειτα μέσα από τα μάτια του Έλι, έτσι ώστε κάθε στιγμή που νόμιζες πως είχες καταλάβει να αποκαλύπτει αβίαστα μια δεύτερη, πιο τρυφερή αλήθεια· να φανερώνει το πρόσωπο ενός αδερφού που δεν ήταν ποτέ τόσο αόρατος όσο έμοιαζε, και μιας αδερφής της οποίας η απόσταση δεν εξέφραζε ποτέ αδιαφορία. Λουσμένη με ζεστές, χρυσαφένιες αποχρώσεις που φωτίζουν για ώρα κάθε ανείπωτο συναίσθημα, αυτή η ταινία δεν μας ζητά να διαλέξουμε πλευρά· δείχνει απλώς πώς η αγάπη μπορεί να δοκιμάζει την ανθεκτικότητά της, λυγίζοντας με φόβο να σπάσει, και παρ’ όλα αυτά να βρει τον δρόμο της για το σπίτι. 
Παγκόσμια πρεμιέρα στην Μπερλινάλε, όπου διακρίθηκε με Ειδική Μνεία στο τμήμα Generation 14plus.

Ο κόσμος του Γκουγκού     
Teens Love Cinema - 13/11, 15:00, αίθουσα Παύλος Ζάννας & 15/11, 13:00, αίθουσα Παύλος Ζάννας
Άλαν Ντέμπερτον 
Βραζιλία, 2026, 93΄
Ηλικία: 15+

Ο δωδεκάχρονος Γκουγκού ονειρεύεται να γίνει ποδοσφαιριστής και ζει υπό την προστασία της ανοιχτόμυαλης και πληθωρικής γιαγιάς του. Δυναμική και αθεράπευτα αισιόδοξη προσωπικότητα κι ο ίδιος, διεκδικεί αποφασιστικά τον προσωπικό του δρόμο προς την εφηβεία, πέρα από στερεότυπα. Ωστόσο, όταν η υγεία της γιαγιάς αρχίζει να κλονίζεται, ο Γκουγκού υποχρεώνεται να μετακομίσει με τον πατέρα του, ο οποίος, παρά την αγάπη του, δυσκολεύεται να τον καταλάβει, και η ένταση ανάμεσά τους θα οδηγήσει το παιδί σε μια πρόωρη ενηλικίωση. Τιμημένος με την Κρυστάλλινη Άρκτο Καλύτερης Ταινίας για Νέους στη φετινή Μπερλινάλε, διαποτισμένος από σπάνια τρυφερότητα και ανθρωπιά, ο Κόσμος του Γκουγκού ισορροπεί θαυμαστά ανάμεσα στην πνευματώδη κωμωδία και το οικογενειακό δράμα, συστήνοντάς μας δυο αλησμόνητους, larger-than-life χαρακτήρες – τον Γκουγκού και τη γιαγιά του. Εξίσου ταινία ενηλικίωσης και διακριτικό κοινωνικο-πολιτικό σχόλιο για τη σημερινή Βραζιλία, ο Κόσμος του Γκουγκού είναι πρωτίστως το έξοχο πορτρέτο ενός παιδιού που ζητά το αυτονόητο: να του επιτραπεί να είναι ο εαυτός του.

Πούλμαν 
Σίλβια Σκιουάντς
Βέλγιο-Γαλλία, 2025, 18΄ 
Ηλικία: 12+ (διαθέσιμη online)
 
Βρισκόμαστε στην ήδη μακρινή δεκαετία του 1990 και η οκτάχρονη Αγκάτα φεύγει από την Πολωνία για το Βέλγιο, μόνη και τρομαγμένη, κρατώντας σφιχτά ένα γράμμα για τον πατέρα που αφήνει πίσω της. Όταν το μολύβι της κυλά κάτω από τα καθίσματα του λεωφορείου, η προσπάθειά της να το ακολουθήσει τη μεταφέρει σε έναν παραμυθένιο κόσμο ζωγραφισμένο στο χέρι, όπου οι συνεπιβάτες μεταμορφώνονται σε πλάσματα μισά άνθρωποι και μισά ζώα – άλλα καθησυχαστικά και άλλα τρομακτικά. Αντλώντας έμπνευση από τα δικά της παιδικά χρόνια, όταν μετανάστευσε και η ίδια, η σκηνοθέτρια προσεγγίζει την εμπειρία μέσα από τα μάτια ενός παιδιού, χρησιμοποιώντας 2D animation με ζεστή αισθητική και διαφορετικές υφές, που μοιάζει βγαλμένο από τις σελίδες ενός εικονογραφημένου βιβλίου. Ένα μικρό, τρυφερό ταξίδι που μεταμορφώνει τον φόβο σε θαυμασμό, απόδειξη πως το θάρρος μπορεί να χωρέσει μέσα στην παιδική φαντασία.

Σάμπα
Λιρόν Τοπάζ
ΗΠΑ-Ηνωμένο Βασίλειο, 2026, 10’
Ηλικία: 8+ (διαθέσιμη online)

Σε έναν αφηρημένο και συμβολικό κόσμο όπου η βαρύτητα έχει αντιστραφεί, ένας μοναδικός δεσμός δημιουργείται ανάμεσα σε έναν παππού και τον εγγονό του. Καθώς ο Σάμπα, ο παππούς, καθοδηγεί το αγόρι μέσα σε αυτή τη σουρεαλιστική πραγματικότητα, μια βίαιη καταιγίδα ξεσπά, διαλύοντας ένα από τα σχοινιά που κρατούσαν το σπίτι τους αγκυροβολημένο στη γη – και μαζί του, τη κοινή ζωή τους. Σύμφωνα με τον δημιουργό του, πρόκειται για «ένα ποιητικό animation μικρού μήκους για έναν κόσμο στον οποίο ό,τι είναι εν ζωή εδράζεται στο έδαφος, ενώ όλα τα υπόλοιπα αιωρούνται σιγά σιγά προς τα πάνω, προς την άλλη πλευρά. Στον πυρήνα της, η ταινία έχει να κάνει με την επιθυμία μας να έχουμε δίπλα μας, για μια στιγμή ακόμα, τους ανθρώπους που μας διαμόρφωσαν και μας έκαναν αυτό που είμαστε. Εξερευνά τον τρόπο με τον οποίο η επιρροή τους εξακολουθεί να αποτελεί κομμάτι του εαυτού μας, ακόμα κι όταν εκείνοι έχουν πλέον φύγει. Πρωτίστως, η ταινία μιλά για το πόσο δύσκολο είναι να αφήνουμε πίσω μας εκείνους που αγαπάμε, γνωρίζοντας ότι δεν μπορούμε να τους κρατήσουμε για πάντα, αλλά και για την ανάγκη μας να βρούμε έναν τρόπο να τους κουβαλάμε στη καρδιά μας, καθώς συνεχίζουμε τη δική μας πορεία.

Σπλις σπλας για πάντα
Νατάσσα Μπέλερ
Ελβετία, 2026, 87΄ 
Ηλικία: 8+

Η καλύτερη φίλη της Πόλα – και η μόνη – είναι η Πόλυ. Στην τοπική υπαίθρια πισίνα, όπου οι γονείς της Πόλυ έχουν μια καφετέρια, τα κορίτσια νιώθουν σαν στο σπίτι τους. Όταν το δημοτικό συμβούλιο αποφασίζει να κλείσει την πισίνα για οικονομικούς λόγους, η οικογένεια της Πόλυ μεταναστεύει. Αδυνατώντας να αποδεχτεί ότι η φίλη της έχει φύγει μια για πάντα, η Πόλα πεισμώνει να σώσει την πισίνα, πιστεύοντας ότι η επαναλειτουργία της θα φέρει πίσω και την Πόλυ. Ενώνει τις δυνάμεις της με την Ρόζαλι, μια έξυπνη καινούργια συμμαθήτρια η οποία ευελπιστεί ότι το όλο εγχείρημα θα οδηγήσει και στην φιλία. Τα κορίτσια ξεκινούν μια εκστρατεία και αμφισβητούν την απόφαση δημόσια. Αυτό που αρχίζει σαν μια προσωπική αποστολή μετατρέπεται σε μια πράξη ενεργούς συμμετοχής στα κοινά: μαζεύουν υπογραφές, έρχονται σε αντιπαράθεση με ενήλικες σε θέση ισχύος και καταφέρνουν να τραβήξουν την προσοχή του δημάρχου της πόλης. Όμως, καθώς πλησιάζει η προθεσμία, συνειδητοποιούν ότι χρειάζονται ευρύτερη υποστήριξη. Μια ταινία όμοια με τις ηρωίδες της: γεμάτη δημιουργικότητα, ενέργεια και μια δόση αυθάδειας.

Τα παιδιά του τσιμέντου
Σαούλιους Μπαραντίνσκας
Λιθουανία, 2026, 20΄ 
Ηλικία: 14+ (διαθέσιμη online)

Ο Ρόκας μεγάλωσε σε μια πολυκατοικία-απομεινάρι της σοβιετικής εποχής και ποτέ δεν περπάτησε ήρεμα μέχρι το σπίτι του – έπρεπε να μάθει να επιβιώνει από καβγάδες και απειλές από τις συμμορίες της περιοχής. Η μοναδική του διέξοδος, το μόνο πράγμα που είναι πραγματικά δικό του, είναι η φωνή του: τραγουδά σε μια χορωδία. Όμως σε μια γειτονιά όπου η διαφορετικότητα σε κάνει κινούμενο στόχο, η φωνή του είναι αυτό που τον στιγματίζει ως «καρφί», και κάνει τα ίδια παιδιά με τα οποία μεγάλωσε να τον πάρουν στο κυνήγι. Ο Λιθουανός σκηνοθέτης Σαούλιους Μπαραντίνσκας διοχετεύει τις δικές του εφηβικές αναμνήσεις σε ένα μιούζικαλ που δεν έχει όμοιό του στην ιστορία του σινεμά, χρησιμοποιώντας τον μεθυστικό ρυθμό του Μπολερό του Ραβέλ για μετρονόμο της έντασης, καθώς ο Ρόκας βρίσκεται αντιμέτωπος με ένα ακραίο δίλημμα: να συνεχίσει να τραγουδά ή να απαντήσει με βία. Εξίσου σκληρή όσο και όμορφη, αυτή είναι μια ιστορία ενηλικίωσης για παιδιά που δεν γνώρισαν ποτέ την παιδική χαρά. Παγκόσμια πρεμιέρα στο IFFR.

